**PRÍLOHA č. 3, časť A)**

**Zmluva o budúcej zmluve**

**o užívaní verejných prístavov**

**č.** **05.3-XX-2024**

*uzavretá podľa § 289 a nasl. Obchodného zákonníka v spojení s § 23 ods. 4 zákona č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov*

*(ďalej len* ***„Zmluva“****)*

*medzi zmluvnými stranami:*

**Prevádzkovateľ verejného prístavu:**

|  |  |
| --- | --- |
| Obchodné meno:  Sídlo:  IČO:  Zapísaný:  Zastúpený:  DIČ:  IČ DPH:  Bankové spojenie - IBAN:  BIC: | **Verejné prístavy, a. s.**  Prístavná 10, 821 09 Bratislava  36 856 541  Obchodný register Mestského súdu Bratislava III,  Oddiel: Sa, Vložka číslo: 4395/B  Mgr. Matej Danóci, jediný člen predstavenstva  2022534008  SK2022534008  SK61 0200 0000 0024 1616 8551  SUBASKBX |

ďalej len **„Prevádzkovateľ”**

a

**Budúci užívateľ verejného prístavu:**

|  |  |
| --- | --- |
| Obchodné meno/Názov:  Sídlo/Miesto podnikania:  IČO:  Zapísaný:  Zastúpený:  DIČ:  IČ DPH:  Bankové spojenie - IBAN:  BIC: |  |

ďalej len **„Budúci užívateľ”**

Prevádzkovateľ a Budúci užívateľ ďalej tiež jednotlivo ako **„Zmluvná strana“** a spoločne ako **„Zmluvné strany“**.

1. **ÚVODNÉ USTANOVENIA (PREAMBULA)**
   1. Prevádzkovateľ podľa § 6 zákona o vnútrozemskej plavbe zabezpečuje a vykonáva prevádzku verejných prístavov Bratislava, Komárno a Štúrovo. V rámci výkonu tejto činnosti Prevádzkovateľ v súlade s § 5 ods. 14 a § 6 ods. 2 zákona o vnútrozemskej plavbe určuje výšku a vyberá úhrady za používanie verejných prístavov.
   2. Budúci užívateľ je prevádzkovateľom Plávajúceho zariadenia definovaného v odseku 1.6 tejto Zmluvy.
   3. Budúci užívateľ prejavil záujem o umiestnenie Plávajúceho zariadenia na Prístavnej polohe vo Verejnom prístave.
   4. Podľa § 23 ods. 4 zákona o vnútrozemskej plavbe je nevyhnutným predpokladom rozhodnutia Dopravného úradu o povolení státia Plávajúceho zariadenia vo Verejnom prístave uzavretie zmluvy o budúcej zmluve medzi Prevádzkovateľom a Budúcim užívateľom ako prevádzkovateľom Plávajúceho zariadenia.
   5. Na dosiahnutie účelu uvedeného v predchádzajúcom odseku tohto článku sa Zmluvné strany dohodli na uzavretí tejto Zmluvy.
   6. V tejto Zmluve pojem:

**hlavná paluba** znamená horizontálny vodotesný predel lode, ktorá môže byť vnútorná alebo vonkajšia, pričom vonkajšia paluba zabezpečuje vodotesnú integritu lodného trupu, hoci jej vodotesnosť môže byť nesúvislá, prípadne narušená najmä rôznymi otvormi alebo potrubnými sústavami**;**

**paluba nadstavby** znamená každú palubu, ktorá je nadstavbou hlavnej paluby, ktorej priestory je možné užívať spravidla na reštauračný, ubytovací alebo iný podobný účel;

**Plávajúce zariadenie** znamená plávajúce zariadenie s názvom [•], s lodným osvedčením evidenčné č. [•], vydaným dňa [dd.mm.rrrr], ktoré je platné do [dd.mm.rrrr], ktoré pozostáva z hlavnej paluby, a [má [•] ks]/ [nemá žiadne] paluby nadstavby, aleboplávajúce zariadenie, ktoré bude presne špecifikované v Zmluve o užívaní verejných prístavov, a ktoré ku dňu podpisu Zmluvy o užívaní verejných prístavov bude mať platné lodné osvedčenie;

**Poplatok za prístavnú polohu** znamená poplatok za užívanie Prístavnej polohy podľa odseku 2.4 písm. (b) tejto Zmluvy a Sadzobníka;

**Prístavná poloha** znamená prístavnú polohu vo Verejnom prístave označenú Prístavným poriadkom ako OPŠT 1**;**

**Prístavný poplatok** znamená poplatok za denný pobyt Plávajúceho zariadenia v území Verejného prístavu podľa Sadzobníka;

**Prístavný poriadok** znamená v každom čase aktuálny Prístavný poriadok verejných prístavov SR vydaný Prevádzkovateľom;

**Sadzobník** znamená v každom čase aktuálny Sadzobník vyberania úhrad za používanie verejných prístavov na vodných cestách Slovenskej republiky vydaný Prevádzkovateľom podľa zákona o vnútrozemskej plavbe a schválený Ministerstvom dopravy Slovenskej republiky, vrátane jeho príloh;

**Verejný prístav** znamená verejný prístav Štúrovo

**zákon o vnútrozemskej plavbe** znamená zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov,

**Zmluva o užívaní verejných prístavov** znamená zmluvu, ktorej znenie je uvedené v Prílohe č. 1 k tejto Zmluve;

***Zmluva o zriadení záložného práva*** *znamená zmluvu o zriadení záložného práva Budúcim užívateľom k Plávajúcemu zariadeniu na zabezpečenie pohľadávok Prevádzkovateľa* *voči Budúcemu užívateľovi z tejto Zmluvy, zo Zmluvy o užívaní verejných prístavov a z titulu ich zániku, ktorej znenie je uvedené v Prílohe č. 2 k tejto Zmluve***.[[1]](#footnote-1)**

* 1. Pojmy použité v tejto Zmluve, ale nedefinované v odseku 1.6, budú mať význam definovaný v Prístavnom poriadku.

1. **UZAVRETIE BUDÚCEJ ZMLUVY**
   1. Prevádzkovateľ sa zaväzuje, že ak mu bude v lehote šesť (6) mesiacov odo dňa nadobudnutia účinnosti tejto Zmluvy doručená výzva Budúceho užívateľa v súlade s podmienkami ustanovenými v odseku 2.3 Zmluvy, uzatvorí s Budúcim užívateľom Zmluvu o užívaní verejných prístavov.
   2. Prevádzkovateľ je povinný uzavrieť s Budúcim užívateľom Zmluvu o užívaní verejných prístavov do tridsiatich (30) dní po tom, čo ho na to Budúci užívateľ po splnení podmienok stanovených touto Zmluvou písomne vyzval.
   3. Budúci užívateľ je oprávnený v lehote podľa odseku 2.1 vyzvať Prevádzkovateľa na uzatvorenie Zmluvy o užívaní verejných prístavov po splnení nasledovných podmienok:

(a) na základe žiadosti Budúceho užívateľa bolo Dopravným úradom vydané rozhodnutie o povolení státia Plávajúceho zariadenia vo Verejnom prístave, rozhodnutie o povolení státia nadobudlo právoplatnosť a tvorí prílohu výzvy na uzatvorenie Zmluvy o užívaní verejných prístavov;

(b) Budúci užívateľ splnil podmienky zloženia kaucie podľa článku 3 tejto Zmluvy;

(c) spolu s výzvou predložil Budúci užívateľ Prevádzkovateľovi návrh na uzatvorenie Zmluvy o užívaní verejných prístavov *a návrh na uzatvorenie Zmluvy o zriadení záložného práva[[2]](#footnote-2)*.

* 1. Zmluva o užívaní verejných prístavov bude obsahovať najmä nasledovné dojednania:

1. Budúci užívateľ bude oprávnený umiestniť na Prístavnej polohe Plávajúce zariadenie až po nadobudnutí účinnosti Zmluvy o užívaní verejných prístavov;
2. Budúci užívateľ bude povinný platiť Prevádzkovateľovi za užívanie Prístavnej polohy Poplatok za prístavnú polohu vo výške [•],- eur bez DPH (slovom [•] eur bez dane z pridanej hodnoty)/rok. K Poplatku za prístavnú polohu bude pripočítaná DPH podľa aktuálnych právnych predpisov. Ak má Plávajúce zariadenie viac palúb, bude Budúci užívateľ povinný platiť Poplatok za prístavnú polohu navýšený o čiastku 5.000,- eur (slovom päťtisíc eur) za každú jednu palubu nadstavby Plávajúceho zariadenia. Poplatok za prístavnú polohu sa bude platiť ročne. Poplatok za prístavnú polohu sa bude platiť odo dňa nadobudnutia účinnosti Zmluvy o užívaní verejných prístavov. Výška Poplatku za prístavnú polohu bude automaticky zvyšovaná o mieru infláciu (po zverejnení miery inflácie Štatistickým úradom Slovenskej republiky za predchádzajúci kalendárny rok), pričom po uplynutí piatich rokov používania Verejného prístavu môže byť jednostranne zvýšená Prevádzkovateľom bez ohľadu na výšku inflácie;
3. Budúci užívateľ bude povinný platiť Prevádzkovateľovi príslušné poplatky v súlade s Prístavným poriadkom a Sadzobníkom;
4. Zmluva o užívaní verejných prístavov bude uzatvorená na dobu do 31.12.2028, maximálne však po dobu platnosti povolenia na státie Plávajúceho zariadenia podľa rozhodnutia vydaného Dopravným úradom (pre odstránenie pochybností, ak má uplynúť doba platnosti povolenia na státie pred termínom 31.12.2028, Zmluva trvá len po dobu platnosti povolenia na státie vydaného Dopravným úradom);
5. Ak po nadobudnutí účinnosti Zmluvy o užívaní verejných prístavov bude Budúci užívateľ užívať inžinierske siete, vyväzovacie prvky a zariadenia pre plavidlá a plávajúce zariadenia a ostatné vybavenie a zariadenie prístavnej polohy (vrátane stavieb) vybudované na prístavnej polohe (ďalej spolu len ako „***vybavenie a zariadenie prístavnej polohy***“), tak je povinný toto vybavenie a zariadenie prístavnej polohy užívať v súlade s príslušnými platnými právnymi predpismi, pričom bude Budúci užívateľ povinný na vlastné náklady udržiavať toto vybavenie a zariadenie prístavnej polohy v riadnom a funkčnom stave, ďalej na vlastné náklady vykonávať jeho predpísanú a odporúčanú údržbu, servis, opravy a revízie a dodržiavať pri tom všetky predpisy a návody na jeho prevádzku, údržbu, servis, opravy a revízie a to počas celej doby státia Plávajúceho zariadenia;
6. Budúci užívateľ bude povinný zabezpečiť odstraňovanie naplavenín zachytených na Plávajúcom zariadení a jeho príslušenstve, ako aj čistenie brehového opevnenia v úseku vyväzovacích bitiev od náletových porastov počas celej doby státia Plávajúceho zariadenia na vlastné náklady.

Údaje v Zmluve o užívaní, ktoré nie sú v rámci prílohy č. 1 k tejto Zmluve vyplnené, budú doplnené v súlade so skutkovým a právnym stavom aktuálnym ku dňu jej uzatvorenia.

* 1. V prípade, ak Budúci užívateľ nevyzve Prevádzkovateľa na uzavretie Zmluvy o užívaní verejných prístavov v lehote a spôsobom uvedeným v tejto Zmluve, povinnosť Prevádzkovateľa uzatvoriť Zmluvu o užívaní verejných prístavov zanikne.

1. **KAUCIA**
   1. Budúci užívateľ je povinný zložiť u Prevádzkovateľa kauciu vo výške Poplatku za prístavnú polohu, ktorý pripadá na prvý rok používania Verejného prístavu. Túto kauciu je povinný zložiť do štrnástich (14) dní odo dňa nadobudnutia účinnosti tejto Zmluvy peňažným prevodom na bežný účet Prevádzkovateľa uvedený v záhlaví tejto Zmluvy. Prevádzkovateľ je oprávnený použiť kauciu na uspokojenie - započítanie svojich pohľadávok voči Budúcemu užívateľovi, ktoré mu vznikli z tejto Zmluvy, zo Zmluvy o užívaní verejných prístavov a z titulu ich zániku. V prípade použitia kaucie, je Budúci Užívateľ povinný doplniť kauciu do pôvodnej výšky do 10 dní, odkedy ho na to Prevádzkovateľ vyzve. Po skončení užívania Prístavnej polohy je Prevádzkovateľ povinný vrátiť Budúcemu užívateľovi uhradenú kauciu, resp. jej časť zostávajúcu po započítaní pohľadávok Prevádzkovateľa do štrnástich (14) po zániku tejto Zmluvy.
   2. Povinnosť zložiť kauciu v peniazoch podľa predchádzajúceho odseku možno splniť aj poskytnutím záruky za kauciu. Záruka musí mať formu abstraktnej bankovej záruky a musí byť uplatniteľná Prevádzkovateľom na základe prvej výzvy a bez námietok, a to aj postupne. Záručná suma musí byť najmenej vo výške kaucie podľa odseku 3.1 tohto článku tejto Zmluvy. Záručná listina musí byť platná ešte tri mesiace po uplynutí dňa uvedeného v odseku 2.4 písm. (d) tejto Zmluvy. Ak bude Prevádzkovateľovi predložená záruka za kauciu až po zložení kaucie v peniazoch podľa odseku 3.1 tohto článku tejto Zmluvy, vráti Prevádzkovateľ Budúcemu užívateľovi kauciu zloženú v peniazoch bez zbytočného odkladu po odovzdaní bankovej záruky spĺňajúcej požiadavky vyplývajúce z tohto odseku tejto Zmluvy.
2. **POPLATOK ZA PRÍSTAVNÚ POLOHU**

Budúci užívateľ je povinný uhradiť Prevádzkovateľovi Poplatok za prístavnú polohu za prvý rok používania Verejného prístavu do 14 dní po nadobudnutí účinnosti Zmluvy o užívaní verejných prístavov.

1. **Odplata pri nevyužití práva na uzatvorenie Zmluvy o užívaní verejných prístavov**
   1. V prípade, ak Budúci užívateľ nevyzve Prevádzkovateľa na uzavretie Zmluvy o užívaní verejných prístavov v lehote a spôsobom uvedeným v tejto Zmluve alebo ak dôjde k zániku tejto Zmluvy odstúpením zo strany Prevádzkovateľa, je Budúci užívateľ povinný zaplatiť Prevádzkovateľovi odplatu za rezerváciu prístavnej polohy pre Budúceho užívateľa vo výške 50 % Poplatku za prístavnú polohu zvýšeného o 2 000,- eur (slovom *dvetisíc eur*), pričom tento poplatok je Budúci užívateľ povinný uhradiť Prevádzkovateľovi bezodkladne po márnom uplynutí lehoty na výzvu na uzatvorenie Zmluvy o užívaní verejných prístavov alebo bezodkladne po zániku tejto Zmluvy z dôvodu odstúpenia od Zmluvy zo strany Prevádzkovateľa (najmä článok 9).
   2. V prípade, ak je Budúcim užívateľom osoba podľa odseku 6.2 tejto Zmluvy a takýto Budúci užívateľ nevyzve Prevádzkovateľa na uzavretie Zmluvy o užívaní verejných prístavov v lehote a spôsobom uvedeným v tejto Zmluve alebo ak dôjde k zániku tejto Zmluvy odstúpením zo strany Prevádzkovateľa, je Budúci užívateľ povinný zaplatiť Prevádzkovateľovi odplatu za rezerváciu prístavnej polohy pre Budúceho užívateľa vo výške 2 000,- eur (slovom *dvetisíc eur*), pričom tento poplatok je Budúci užívateľ povinný uhradiť Prevádzkovateľovi bezodkladne po márnom uplynutí lehoty na výzvu na uzatvorenie Zmluvy o užívaní verejných prístavov alebo bezodkladne po zániku tejto Zmluvy z dôvodu odstúpenia od Zmluvy zo strany Prevádzkovateľa (najmä článok 9); tým nie sú dotknuté povinnosti Budúceho užívateľa na úhradu poplatkov podľa príslušných ustanovení článku 6 tejto Zmluvy.
2. **Neoprávnené POužívanie verejného prístavu**
   1. Ak Budúci užívateľ umiestni na Prístavnej polohe Plávajúce zariadenie pred nadobudnutím účinnosti Zmluvy o užívaní verejných prístavov, bude sa takéto používanie Verejného prístavu Budúcim užívateľom považovať za neoprávnené až do času uzatvorenia, resp. nadobudnutia účinnosti Zmluvy o užívaní verejných prístavov alebo do odstránenia Plávajúceho zariadenia z Prístavnej polohy. Za dobu neoprávneného používania Verejného prístavu je Budúci užívateľ povinný platiť Prevádzkovateľovi Poplatok za prístavnú polohu bez uzatvorenej zmluvy vo výške a spôsobom uvedeným pre tento prípad v Sadzobníku, ak táto Zmluva nestanovuje v konkrétnom prípade inak. V prípade, ak Budúci užívateľ poplatok podľa predchádzajúcej vety neuhradí riadne a včas, je Prevádzkovateľ oprávnený na jeho úhradu použiť Kauciu podľa článku 3 tejto Zmluvy; tým nie je dotknuté oprávnenie Prevádzkovateľa podľa poslednej vety odseku 6.3 tohto článku Zmluvy ani ustanovenia článku 5 tejto Zmluvy.
   2. V prípade, ak je Budúcim užívateľom osoba, ktorá užívala naposledy Prístavnú polohu na základe predchádzajúcej zmluvy o užívaní verejných prístavov, ktorá zanikla pred uzatvorením tejto Zmluvy, naďalej užíva prístavnú polohu (t.j. má na prístavnej polohe aj po zániku zmluvy umiestnené prevádzkyschopné plavidlo), bude uhrádzať za takéto, inak neoprávnené užívanie Prístavnej polohy, počas prvých šiestich (6) mesiacov od nadobudnutia účinnosti tejto Zmluvy, Budúcemu prevádzkovateľovi Poplatok za prístavnú polohu a ostatné poplatky podľa Sadzobníka ako by mala riadne uzatvorenú zmluvu o užívaní verejného prístavu vo výške podľa ponuky predloženej v príslušnej obchodnej verejnej súťaži, na základe výsledkov ktorej bola s touto osobou uzatvorená táto Zmluva. Zmluvné strany sa dohodli, že ak Budúci užívateľ neuhrádza Poplatok za prístavnú polohu a ostatné poplatky podľa Sadzobníka podľa predchádzajúcej vety riadne a včas, je Prevádzkovateľ oprávnený od tejto Zmluvy odstúpiť a použiť príslušnú časť Kaucie na úhradu dlžných poplatkov. Pokiaľ Budúci užívateľ nezabezpečí splnenie podmienok na uzatvorenie Zmluvy o užívaní verejných prístavov v lehote šiestich (6) mesiacov od nadobudnutia účinnosti tejto Zmluvy a naďalej bude mať na Prístavnej polohe umiestnené Plávajúce zariadenie, uplatní sa na účely úhrady poplatkov pre ďalšie obdobie úprava podľa odseku 6.1 vyššie až do odstránenia Plávajúceho zariadenia z Prístavnej polohy alebo do uzatvorenia Zmluvy o užívaní verejných prístavov.
   3. Ak nedôjde k doručeniu oprávnenej výzvy Budúceho užívateľa na uzatvorenie Zmluvy o užívaní verejných prístavov do uplynutia lehoty uvedenej v odseku 2.1, bude Budúci užívateľ povinný odstrániť z Prístavnej polohy a Verejného prístavu Plávajúce zariadenie na svoje náklady a nebezpečenstvo. Ak Budúci užívateľ Plávajúce zariadenie neodstráni ani v dodatočnej lehote 15 dní po písomnej výzve Prevádzkovateľa, je Prevádzkovateľ oprávnený Plávajúce zariadenie na náklady a nebezpečenstvo Budúceho užívateľa odstrániť z Prístavnej polohy a to jeho presunutím do inej časti Verejného prístavu alebo do iného verejného prístavu, ktorý je v jeho správe, alebo mimo vymedzeného územia verejného prístavu, kde je oprávnený ho zadržiavať až do vyrovnania všetkých záväzkov Budúceho užívateľa; tým nie je dotknutá povinnosť Budúceho užívateľa uhrádzať príslušné poplatky za užívanie náhradnej prístavnej polohy a ostatných poplatkov podľa Sadzobníka. Ak dôjde k neoprávnenému užívaniu prístavnej polohy a Budúci užívateľ ani napriek výzve Prevádzkovateľa neodstráni Plávajúce zariadenie z prístavnej polohy a Verejného prístavu je Prevádzkovateľ oprávnený od tejto Zmluvy odstúpiť.
   4. Zmluvné strany sa dohodli, že ak Plávajúce zariadenie Budúceho užívateľa umiestnené vo Verejnom prístave nie je technicky spôsobilé na užívanie a skončila mu platnosť príslušných lodných listín potrebných na jeho prevádzku, a Budúci užívateľ nezabezpečí odstránenie Plávajúceho zariadenia z Prístavnej polohy a Verejného prístavu alebo z miesta, do ktorého bolo premiestnené Prevádzkovateľom z Prístavnej polohy ani do 15 dní odo dňa doručenia písomnej výzvy Prevádzkovateľa na jeho odstránenie s upozornením na možnosť likvidácie Plávajúceho zariadenia, je Prevádzkovateľ oprávnený naložiť s Plávajúcim zariadením ako s odpadom. Budúci Užívateľ dané oprávnenie Prevádzkovateľa berie na vedomie a s jeho využitím pre prípad porušenia svojej povinnosti zabezpečiť odstránenie Plávajúceho zariadenia z verejného prístavu dobrovoľne a bez výhrad súhlasí. Prípadný výťažok z likvidácie (zhodnotenia) Plávajúceho zariadenia pri jeho naložení ako s odpadom je Prevádzkovateľ oprávnený použiť na úhradu nákladov spojených so zabezpečením jeho likvidácie a na úhradu prípadných neuhradených pohľadávok, ktoré Prevádzkovateľovi vznikli voči Budúcemu užívateľovi na základe tejto Zmluvy, akýchkoľvek ďalších zmlúv uzavretých s Budúcim užívateľom a tiež z titulu ich zániku ; prípadný prebytok Prevádzkovateľ bez zbytočného odkladu vydá Budúcemu Užívateľovi alebo ho zloží v prospech Budúceho Užívateľa do úradnej úschovy. Týmto ustanovením nie sú dotknuté oprávnenia Prevádzkovateľa vykonať potrebné opatrenia, ktoré vyplývajú z Prístavného poriadku alebo všeobecne záväzných právnych predpisov.
3. **DORUČOVANIE A KOMUNIKÁCIA**
   1. Pokiaľ v Zmluve nie je uvedené inak, akékoľvek oznámenie alebo akákoľvek iná formálna komunikácia medzi Zmluvnými stranami súvisiaca s touto Zmluvou musí byť realizovaná v písomnej forme v slovenskom jazyku a musí byť:

a) doručená osobne alebo zaslaná poštou (formou doporučenej zásielky) alebo expresnou kuriérskou službou kontaktnej osobe uvedenej v odseku 7.4 alebo na adresu sídla Zmluvnej strany uvedenú v obchodnom registri; alebo

b) doručená elektronickou poštou na emailové adresy uvedené v odseku 7.4.

* 1. Ak bolo oznámenie alebo akákoľvek iná formálna komunikácia podľa odseku 7.1 tohto článku zaslaná expresnou kuriérskou službou alebo poštou (ako doporučená zásielka), vrátane doručovaných faktúr podľa tejto Zmluvy, tieto sa považujú za riadne doručené v deň kedy sa dostali do sféry dispozície adresáta.
  2. Zmluvné strany sa dohodli, že pri plnení záväzkov vyplývajúcich pre ne z tejto Zmluvy budú vystupovať a komunikovať medzi sebou, ako aj smerom k tretím subjektom tak, aby žiadnym spôsobom nepoškodili obchodné meno, resp. dobrú povesť druhej Zmluvnej strany. Vzájomnú komunikáciu Zmluvných strán budú zabezpečovať kontaktné osoby určené Zmluvnými stranami.
  3. Zmluvné strany sa dohodli na nasledovných kontaktných osobách pre účely plnenia tejto Zmluvy:

Kontaktná osoba za Prevádzkovateľa:

meno a priezvisko: Mgr. Elena Hamárová

e - mail: elena.hamarova@vpas.sk

telefónne číslo: +421 911 309 055

Kontaktná osoba za Budúceho užívateľa:

meno a priezvisko: **[ • ]**

e - mail: **[ • ]**

telefónne číslo: **[ • ]**

V prípade zmeny kontaktnej osoby je príslušná Zmluvná strana, ktorej sa zmena týka, povinná bez zbytočného odkladu informovať druhú Zmluvnú stranu o takejto skutočnosti a bezodkladne ustanoviť novú kontaktnú osobu.

* 1. V prípade zmeny kontaktných osôb sa Zmluvné strany dohodli, že uzatvorenie dodatku k tejto Zmluve sa pre zmenu kontaktných osôb nevyžaduje (postačuje písomné oznámenie tejto zmeny, ktoré musí byť doručené druhej Zmluvnej strane).

1. **BOJ PROTI KORUPCII**
   1. Zmluvné strany sa nesmú dopustiť, nesmú schváliť ani povoliť žiadne konanie, ktoré by spôsobilo, že by Zmluvné strany porušili akékoľvek platné protikorupčné všeobecne záväzné predpisy. Táto povinnosť sa vzťahuje najmä na neoprávnené plnenia zástupcom alebo zamestnancom orgánov verejnej správy alebo blízkym osobám zástupcov alebo zamestnancov orgánov verejnej správy.
   2. Každá Zmluvná strana sa zaväzuje, že neponúkne, neposkytne, ani sa nezaviaže poskytnúť žiadnemu zamestnancovi, zástupcovi alebo tretej strane konajúcej v mene druhej Zmluvnej strany, a rovnako neprijme ani sa nezaviaže prijať od žiadneho zamestnanca, zástupcu alebo tretej strany konajúcej v mene druhej Zmluvnej strany žiadny dar, ani inú výhodu, či už peňažnú alebo inú, na ktorú príjemca nemá právny nárok pri dojednaní, uzatváraní alebo pri plnení tejto Zmluvy.
   3. Zmluvné strany sa zaväzujú bezodkladne vzájomne sa informovať, pokiaľ si budú vedomé alebo budú mať konkrétne podozrenie na korupciu pri dojednaní, uzatváraní alebo pri plnení tejto Zmluvy.
   4. V prípade, že ktorákoľvek Zmluvná strana poruší akúkoľvek svoju povinnosť podľa tohto článku alebo pokiaľ má Zmluvná strana dôvodnú príčinu domnievať sa, že povinnosti druhej Zmluvnej strany podľa toho článku boli alebo sú porušované je táto Zmluvná strana oprávnená od tejto Zmluvy odstúpiť. Odstúpením od tejto Zmluvy zaniká záväzok uzatvoriť Zmluvu o užívaní verejných prístavov.
2. **Odstúpenie od zmluvy**
   1. V prípade, ak Budúci užívateľ:

a) nezloží riadne a včas u Prevádzkovateľa kauciu v súlade s článkom 3,

b) nedoručí Prevádzkovateľovi výzvu na uzatvorenie Zmluvy o užívaní verejných prístavov v lehote a podľa podmienok stanovených v odseku 2.1 tejto Zmluvy,

c) poruší ktorúkoľvek inú svoju povinnosť vyplývajúcu z tejto Zmluvy podstatným spôsobom, alebo

d) poruší svoju povinnosť voči Prevádzkovateľovi, ktorá vyplýva z inej zmluvy ako z tejto Zmluvy podstatným spôsobom, alebo Prevádzkovateľ uplatní svoje právo odstúpiť od inej zmluvy uzatvorenej s Budúcim užívateľom z dôvodu v takejto zmluve výslovne dojednaného,

e) poruší niektorú z povinností podľa čl. 8 tejto Zmluvy,

f) neodstráni Plávajúce zariadenie z Prístavnej polohy a z Verejného prístavu v zmysle odseku 6.3, článok 6,

je Prevádzkovateľ oprávnený od tejto Zmluvy odstúpiť bez toho, aby bol povinný poskytnúť Budúcemu užívateľovi dodatočnú lehotu na splnenie jeho povinnosti.

* 1. Odstúpením od Zmluvy zanikajú všetky práva a povinnosti Zmluvných strán zo Zmluvy s výnimkou tých, z ktorých povahy a účelu vyplýva, že sa majú uplatňovať aj po zániku tejto Zmluvy. Zmluvná strana, ktorej pred odstúpením od Zmluvy poskytla plnenie druhá Zmluvná strana, toto plnenie vráti bez povinnosti zaplatiť úroky. Tým nie sú dotknuté ustanovenia odsekov 9.3 a 9.4 tejto Zmluvy.
  2. Bez toho, aby tým bolo dotknuté ust. § 351 Obchodného zákonníka, odstúpenie od Zmluvy sa nedotýka ani ustanovení článku 5 Zmluvy, s tým, že Prevádzkovateľ je oprávnený domáhať sa nezaplatenej odplaty za rezerváciu Prístavnej polohy aj po odstúpení od Zmluvy.
  3. Ustanovenia odseku 3.1, článku 6, článku 7, článku 8 a odsekov 11.3 a 11.4 budú platiť aj po ukončení tejto Zmluvy bez ohľadu na to, či k ukončeniu Zmluvy došlo na základe odstúpenia od Zmluvy alebo inak.

1. **ochrana osobných údajov**
   1. Zmluvné strany berú na vedomie, že na účely uzatvorenia, existencie a plnenia tejto Zmluvy spracúvajú osobné údaje dotknutých osôb, ktoré vystupujú v rámci zmluvného vzťahu založeného medzi Zmluvnými stranami touto Zmluvou, príp. iných osôb podieľajúcich sa na jej plnení.
   2. V zmysle Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje Smernica 95/46/ES (všeobecné nariadenie o ochrane osobných údajov), resp. zákona č. 18/2018 Z. z. o ochrane osobných údajov (spolu ďalej len „Legislatíva GDPR“) sú Prevádzkovateľ a Budúci užívateľ samostatnými prevádzkovateľmi. Zmluvné strany sa v súvislosti so spracúvaním osobných údajov zaväzujú dodržiavať všetky povinnosti vyplývajúce z Legislatívy GDPR, osobitne dodržiavať povinnosť zachovávania mlčanlivosti o spracúvaných osobných údajoch a zásadu minimalizácie ich spracúvania.
   3. Zmluvné strany sa zaväzujú oznamovať si navzájom zmeny všetkých poskytnutých osobných údajov tak, aby spracúvali vždy len správne a aktuálne osobné údaje. Prevádzkovateľ zároveň oznamuje Budúcemu užívateľovi a príslušným dotknutým osobám, že podrobné informácie o právach dotknutých osôb a spracúvaní osobných údajov u Budúceho prevádzkovateľa sú dostupné na webovej adrese: https://www.portslovakia.com/gdpr.
2. **ZÁVEREČNÉ USTANOVENIA**
   1. Pokiaľ Zmluva neustanovuje inak, akékoľvek jej zmeny, dodatky a doplnenia (vrátane jej príloh) môžu byť prijaté iba na základe písomnej dohody oboch Zmluvných strán, a to formou písomných a očíslovaných dodatkov k Zmluve, podpísaných osobami oprávnenými konať v mene každej zo Zmluvných strán.
   2. Užívateľ je oprávnený postúpiť práva a previesť povinnosti z tejto Zmluvy na inú osobu len   
      s písomným súhlasom Prevádzkovateľa.
   3. Zmluva sa riadi právnymi predpismi Slovenskej republiky. Pokiaľ táto Zmluva alebo všeobecne záväzné právne predpisy neustanovujú inak, budú sa vzájomné vzťahy Zmluvných strán Zmluvou výslovne neupravené riadiť príslušnými ustanoveniami Obchodného zákonníka, zákona o vnútrozemskej plavbe, a ostatných súvisiacich všeobecne záväzných právnych predpisov.
   4. Ak je Budúci užívateľ zahraničnou osobou a/alebo ak je Plávajúce zariadenie registrované v inom štáte ako v Slovenskej republike, Zmluvné strany sa v súlade s Článkom 25 NARIADENIA EURÓPSKEHO PARLAMENTU A RADY (EÚ) č. 1215/2012, z 12. decembra 2012 o právomoci a o uznávaní a výkone rozsudkov v občianskych a obchodných veciach (prepracované znenie) dohodli, že na riešenie akýchkoľvek sporov, ktoré vznikli alebo vzniknú v súvislosti s touto Zmluvou, vrátane nárokov na náhradu škody, majú výlučnú právomoc konať a rozhodovať o takýchto sporoch všeobecné súdy Slovenskej republiky, ako členského štátu EÚ.
   5. Zmluva nadobúda platnosť dňom jej podpísania obidvoma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky v súlade s príslušnými ustanoveniami Občianskeho zákonníka.
   6. Zmluva vrátane všetkých jej príloh je vyhotovená v slovenskom jazyku v štyroch (4) rovnopisoch, z ktorých po jej podpise každá Zmluvná strana obdrží dva (2) rovnopisy.

**Prílohy:**

Príloha č. 1 - Zmluva o užívaní verejných prístavov

Príloha č. 2 - Zmluva o zriadení záložného práva na plavidlo[[3]](#footnote-3)

|  |  |
| --- | --- |
| V Bratislave dňa  V mene Prevádzkovateľa:        .....................................................................  **Mgr. Matej Danóci**  jediný člen predstavenstva  Verejné prístavy, a. s. | V **[ • ]** dňa  V mene Budúceho užívateľa:        ........................................................................... |
|  | V **[ • ]** dňa  V mene Budúceho užívateľa:        ........................................................................... |

1. Podčiarknutá časť textu predstavuje alternatívu, ktorá sa uplatní len v prípade, ak Budúci užívateľ v rámci ponuky predloženej v príslušnej obchodnej verejnej súťaži, na základe výsledkov ktorej má byť táto Zmluva uzatvorená, vyslovil súhlas so zriadením záložného práva k Plávajúcemu zariadeniu. [↑](#footnote-ref-1)
2. Podčiarknutá časť textu predstavuje alternatívu, ktorá sa uplatní len v prípade, ak Budúci užívateľ v rámci ponuky predloženej v príslušnej obchodnej verejnej súťaži, na základe výsledkov ktorej má byť táto Zmluva uzatvorená, vyslovil súhlas so zriadením záložného práva k Plávajúcemu zariadeniu. [↑](#footnote-ref-2)
3. Daná príloha sa prikladá k Zmluve len v prípade, ak Budúci užívateľ v rámci ponuky predloženej v príslušnej obchodnej verejnej súťaži, na základe výsledkov ktorej má byť táto Zmluva uzatvorená, vyslovil súhlas so zriadením záložného práva k Plávajúcemu zariadeniu. [↑](#footnote-ref-3)